Komisijos sprendimas
1996 m. liepos 18 d.
nustatantis kilmės ir zootechninius reikalavimus tam tikrų gyvūnų spermos importui
(tekstas svarbus EEE)
(96/509/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. birželio 23 d. Tarybos direktyvą 94/28/EB, nustatančią principus, susijusius su zootechniniais bei genealoginiais reikalavimais, taikytinais gyvūnų, jų spermos, kiaušialąsčių bei embrionų importui iš trečiųjų šalių [1], ypač į jos 5 straipsnio antrąją ir trečiąją įtraukas,
kadangi pagal 1987 m. birželio 18 d. Tarybos direktyvą 87/328/EEB [2] dėl grynaveislių veislinių galvijų pripažinimo tinkamais veisimui ir 1990 m. gegužės 10 d. Komisijos sprendimą 90/257/EEB [3], nustatantį grynaveislių veislinių avių ir ožkų pripažinimo tinkamomis veisimui ir jų spermos, kiaušialąsčių ir embrionų panaudojimo kriterijus, ir 1990 m. kovo 5 d. Tarybos direktyvą 90/118/EEB [4] dėl grynaveislių veislinių kiaulių pripažinimo tinkamomis veisimui, valstybės narės negali uždrausti, apriboti ar trukdyti oficialiam tyrimui priimti tokį neištirtų patinų spermos kiekį, kurio reikia tokiems oficialiems tyrimams atlikti;
kadangi tokių oficialių tyrimų principai yra nustatyti 1986 m. kovo 11 d. Komisijos sprendimu 86/130/EEB [5], nustatančiu grynaveislių veislinių galvijų produktyvumo kontrolės bei jų genetinės vertės nustatymo metodus, su pakeitimais, padarytais Komisijos sprendimu 94/515/EB [6], Komisijos sprendimu 90/256/EEB [7], nustatančiu grynaveislių avių ir ožkų produktyvumo kontrolės bei jų genetinės vertės nustatymo metodus, ir Komisijos sprendimu 89/507/EEB [8], nustatančiu grynaveislių ir hibridinių veislinių kiaulių produktyvumo kontrolės bei jų genetinės vertės nustatymo metodus;
kadangi būtina nustatyti reikalavimus neištirtų patinų spermos importui; kadangi todėl būtina nustatyti šiai spermai skirtus pažymėjimus;
kadangi gyvūno, kuriam buvo atliktas produktyvumo tyrimas ir kurio genetinė vertė buvo nustatyta, spermą turi lydėti Komisijos sprendime 96/510/EB [9] nustatytas kilmės ir zootechninis pažymėjimas;
kadangi valstybinių narių kompetentingos institucijos turi užtikrinti, kad neištirtų patinų spermos, skirtos dirbtiniam apsėklinimui, būtų priimama tiek, kiek jos reikia kad patvirtintos organizacijos ar asociacijos galėtų atliktų oficialius tyrimus;
kadangi šiame sprendime numatytos priemonės atitinka Zootechnikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 94/28/EB 1 straipsnyje nurodytos spermos, gautos iš gyvūnų, kuriems nebuvo atlikti produktyvumo tyrimai ir kurių genetinė vertė nebuvo nustatyta remiantis Bendrijos taisyklių numatytais principais, gali būti importuojama tik tiek, kiek jos reikia, kad patvirtintos organizacijos ar asociacijos galėtų atlikti tokius oficialius tyrimus.
2 straipsnis
1 straipsnyje nurodytą spermą turi lydėti:
- trečiosios šalies kompetentingos institucijos išduotas I priedo pavyzdį atitinkantis kilmės ir zootechninis pažymėjimas,
- paskirties valstybės narės kompetentingos institucijos išduotas II priedo pavyzdį atitinkantis pažymėjimas.
Pirmojoje ir antrojoje įtraukose nurodyti pažymėjimai importuojant turi būti pateikiami kartu.
3 straipsnis
Šis sprendimas įsigalioja 1997 m. rugpjūčio 1 d.
4 straipsnis
Šis sprendimas skirtas valstybėms narėms.
Priimta Briuselyje, 1996 m. liepos 18 d.